Ehdotus neuvoston asetukseksi (EY) erityisedellytyksistä, joilla silliä/silakkaa voidaan purkaa aluksesta muihin teollisiin tarkoituksiin kuin suoraan ihmisravinnoksi (98/C 25/08) (ETA:n kannalta merkityksellinen teksti) KOM(97) 694 lopull. - 97/0353(CNS)

(Komission esittämä 12 päivänä joulukuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

muihin teollisiin tarkoituksiin kuin ihmisravinnoksi tarkoitetun sillin kohdennetun kalastuksen ja maihintuonnin kieltämisestä annetun neuvoston asetuksen (ETY) N:o 2115/77 (1) perustana oli ylikalastustilanne, joka ei enää ole ajankohtainen monilla maantieteellisillä alueilla,

Itämeren, Belttien ja Juutinrauman silli/silakkakannat eivät ole nykyään uhattuina; näiden kantojen kehittynyt taloudellinen käyttö mahdollistaa niiden kalastuksen muihin tarkoituksiin kuin suoraan ihmisravinnoksi; näiden kantojen purkamista aluksesta teollisiin tarkoituksiin ei tarvitse rajoittaa,

sillin/silakan teollisessa kalastuksessa Itämerellä saatetaan saada sivusaaliina huomattavia määriä nuorta turskaa; tämän vuoksi tällaista kalastusta ei voida sallia alueilla, joilla nuorta turskaa on runsaasti,

Pohjanmeren, Skagerrakin ja Kattegatin sillikantojen tilanne on hyvin huolestuttava,

muiden kaakkois-Atlantin sillikantojen nykyinen kalastuskäytäntö eli kalastus ihmisravinnoksi merkitsee riittävän korkeaa hyödyntämisastetta; näiden kantojen kalastuskäytäntöä ei ole syytä muuttaa,

yhteiseen kalastuspolitiikkaan sovellettavasta valvontajärjestelmästä annetussa neuvoston asetuksessa (ETY) N:o 2847/93 (2) säädetään teolliseen tarkoitukseen kalastavien alusten satelliittivalvonnasta 1 päivästä heinäkuuta 1998 alkaen,

tietyistä Itämeren, Belttien ja Juutinrauman vesialueiden kalavarojen teknisistä säilyttämistoimenpiteistä 12 päivänä kesäkuuta 1986 annetussa neuvoston asetuksessa (ETY) N:o 1866/86 (3) säädetään sillin/silakan kalastusta koskevista edellytyksistä Itämerellä, Belteissä ja Juutinraumassa, ja

tietyistä kalavarojen teknisistä säilyttämistoimenpiteistä 29 päivänä huhtikuuta 1997 annetussa neuvoston asetuksessa (EY) N:o 894/97 (4) säädetään edellytyksistä säilyttää aluksella ja purkaa alukselta silliä/silakkaa, jonka kalastuksessa on käytetty pyydyksiä, joita nykyään käytetään kalastettaessa muihin teollisiin tarkoituksiin kuin suoraan ihmisravinnoksi,

ON ANTANUT TÄMÄN ASETUKSEN:

1 artikla

Kalastettaessa alueilla 1 ja 2 verkoilla, joiden silmäkoko on alle 32 millimetriä, tai alueella 3 verkoilla, joiden silmäkoko on alle 40 millimetriä, saaliiksi saatua silliä ei saa säilyttää aluksella, paitsi jos tällaiset saaliit:

i) pyydetään Skagerrakin ja Kattegatin sekä ICES-alueiden III b, c, d ulkopuolella, koostuvat ainoastaan kilohailin ja sillin sekoituksesta, ovat lajittelemattomia ja sillin prosentuaalinen osuus on enintään 10 prosenttia aluksella pidettyjen silli- ja kilohailisaaliiden kokonaispainosta; tai

ii) pyydetään ICES-alueiden III b, c, d ulkopuolella, koostuvat sillistä, joka on sekaisin kilohailia sisältävän tai sisältämättömän saaliin kanssa, ovat lajittelemattomia ja sillin prosentuaalinen osuus on enintään viisi prosenttia aluksella pidettyjen silli- ja muiden lajien saaliiden kokonaispainosta.

2 artikla

1. On kiellettyä purkaa alukselta muihin tarkoituksiin kuin suoraan ihmisravinnoksi silliä, joka on pyydetty ICES-alueiden III b, c, d ulkopuolella, kun tällaiset saaliit on pyydetty alueilla 1 ja 2 hinattavilla verkoilla, joiden vähimmäisilmäkoko on vähintään 32 millimetriä, tai alueella 3 hinattavilla verkoilla, joiden vähimmäisilmäkoko on vähintään 40 millimetriä, tai millä tahansa alueella millä tahansa muilla pyydyksillä kuin hinattavilla verkoilla.

2. Alukselta voidaan kuitenkin purkaa muihin tarkoituksiin kuin suoraan ihmisravinnoksi:

i) ICES-alueelta III d, osa-aluetta 24 lukuun ottamatta, pyydettyä silakkaa; tai

ii) ICES-alueilta III b, c tai ICES-alueen III d osa-alueelta 24 pyydettyä silakkaa edellyttäen, että silakka puretaan lajittelemattomana kilohailin ja/tai muiden lajien kanssa; tai

iii) ICES-alueiden III b, c, d ulkopuolella pyydettyä silliä edellyttäen, että tällaiset saaliit täyttävät tämän asetuksen 1 artiklassa täsmennetyt edellytykset.

3 artikla

Kumotaan asetus (ETY) N:o 2115/77.

4 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1998.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL L 247, 28.9.1977, s. 2.

(2) EYVL L 261, 20.10.1993, s. 1, asetus sellaisena kuin se on viimeksi muutettuna 30 päivänä lokakuuta 1997 annetulla neuvoston asetuksella (EY) N:o 2205/97, EYVL L 304, 7.11.1997, s. 1.

(3) EYVL L 162, 18.6.1986, s. 1, asetus sellaisena kuin se on viimeksi muutettuna 16 päivänä syyskuuta 1996 annetulla neuvoston asetuksella (EY) N:o 1821/96, EYVL L 241, 21.9.1996, s. 8.

(4) EYVL L 132, 23.5.1997, s. 1.